**NACIONALINIO MIŠKŲ SUSITARIMO RENGIMO PROCESO KOORDINACINĖS GRUPĖS SUSITIKIMO
APIBENDRINIMAS**

2021 m. rugsėjo 30 d.

**Susitikimo laikas ir vieta:** 2021 m. rugsėjo 27 d., 15.00-16.45 val., Zoom platformoje. Susitikimas buvo transliuojamas viešai Nacionalinio miškų susitarimo tinklalapyje.

**Moderatorius:** *D. Augutis*, Aplinkos viceministras.

**Susitikimo dalyviai**: *M. Aleinikovas*, LAMMC direktoriaus pavaduotojas Miškų instituto veiklai, *R. Bakys,* KMAIK direktoriaus pavaduotojas plėtrai ir inovacijoms, *R. Beinortas*, Asociacijos „Lietuvos mediena“ direktorius, *A. Davenis*, Lietuvos arboristikos centro vadovas, *A. Gaižutis*, Lietuvos miško ir žemės savininkų asociacijos valdybos pirmininkas, *S. Girdziušas,* VšĮ „Darnūs miškai“ atstovas, *S. Kadziauskas*, Aplinkos ministerijos Miškų politikos grupės vyr. specialistas, *S. Karazija*, emeritas, Lietuvos miškininkų sąjungos atstovas, *J. Kazlauskienė*, Seimo nario J. Urbonavičiaus patarėja, *A. Klimavičius*, Aplinkos ministerijos Gamtos apsaugos grupės vadovas, *N. Kupstaitis*, Aplinkos ministerijos Miškų politikos grupės vadovas, *V. Laukaitis,* Žaliosios politikos instituto atstovas, *D. Lukminė*, LAMMC Miškų instituto darbuotoja (mokslininkė), *J.* *Motiejūnaitė*, Gamtos tyrimų centro vyresnioji mokslo darbuotoja, *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *R. Petkevičienė*, VĮ Valstybinių miškų urėdijos direktoriaus pavaduotoja medienos ruošai ir prekybai, *A. Radvilavičius*, Miško darbų rangovų asociacijos vadovas, *V. Rašomavičius,* Gamtos tyrimų centro vyresnysis mokslo darbuotojas, *V. Stakėnas*, LAMMC Miškų instituto darbuotojas, *B. Šilinskas*, LAMMC Miškų instituto atstovas, *A. Vaitkevičius*, Lietuvos miško ir miško pramonės darbuotojų profesinių sąjungų federacijos atstovas, *A. Vaitkuvienė,* Lietuvos kaimo turizmo asociacijos prezidentė, *A. Valainė*, Aplinkos ministerijos Miškų politikos grupės vyr. specialistė, *V. Verbyla*, Lietuvos miškininkų sąjungos prezidentas.

**Darbotvarkė:**

1. NMS vizijos bendrojo forumo organizaciniai klausimai.

D. Augutis paklausė, ar Koordinacinės grupės nariai turi pastabų darbotvarkei.

L. Paškevičiūtė, atliepdama į praeitą susitikimą, informavo, kad VšĮ Aplinkosaugos koalicija nusprendė pasitraukti iš Koordinacinės grupės, tačiau planuoja dalyvauti pačiame NMS procese. Jos nuomone, Koordinacinė grupė yra kliūtis pasiekti bendrakūra grįstą Nacionalinį miškų susitarimą. Pripažino, kad Koordinacinėje grupėje interesų atstovavimas nėra subalansuotas. Jos nuomone, turėtų būti iš esmės peržiūrėtas NMS procesas ir Koordinacinės grupės sudėtis.

D. Augutis pripažįsta, kad darbas Koordinacinėje grupėje yra varginantis, tačiau tai istorinė galimybė visoms suinteresuotoms šalims susėsti prie vieno bendro stalo ir susitarti dėl svarbių dalykų.

N. Kupstaitis pasidžiaugė, kad VšĮ Aplinkosaugos koalicija iš pačio proceso nesitraukia ir planuoja dalyvauti vizijos etapo bendrajame forume. Svarbu, kad norima susitarti, matoma viso proceso prasmė. Pasiūlė prie Koordinacinės grupės sudėties peržiūrėjimo klausimo sugrįžti po renginio, o dabar susitelkti ties renginio organizavimo klausimais.

M. Peldavičiūtė taip pat išreiškė abejonę likti Koordinacinės grupės veikloje dėl interesų balanso nebuvimo. Jos nuomone, procesą turėtų vystyti Aplinkos ministerija ir užtikrinti bendrakūros metodo taikymą.

D. Augutis pasiūlė kito susitikimo metu aptarti tolesnį Koordinacinės grupės darbą ir kaip toliau vystyti procesą.

**Svarstyta. NMS vizijos bendrojo forumo organizaciniai klausimai.**

*Dėl renginio laiko:*

R. Beinortas iškėlė klausimą, ar galima būtų pavėlinti renginį viena valanda.

D. Augutis pastebėjo, kad darbotvarkė jau išplatinta, sugriūtų viso renginio planavimas.

A. Gedvilienė taip pat pritarė renginio laiką pavėlinti bent pusvalandį.

N. Kupstaitis pastebėjo, kad išsiųsti kvietimai su jau esamu laiku ir esam gavę patvirtinimą iš 94 asmenų, tad būtų sudėtinga keisti renginio laiką likus vos porai dienų iki renginio. Taip pat būtų reikalinga laiką derinti ir su Kauno miškų ir aplinkos inžinerijos kolegija, kurioje vyks renginys.

R. Beinortas pastebėjo, kad pradžioje, iškilmingoje dalyje, būtų galima vėluoti.

A. Vaitkevičius pastebėjo, kad galima būtų pakeisti prezentacijų pristatymų eiliškumą atsižvelgiant į vėluojančiuosius.

**Susitarta** renginio laiko nekeisti.

*Dėl bendrojo forumo* *dalyvių sąrašo:*

D. Augutis, N. Kupstaitis pristatė esamą bendrojo forumo dalyvių sąrašą. Pastebėjo, kad šiuo metu patvirtino dalyvavimą renginyje 26 ekologinio, 28 ekonominio, 33 socialinio ir 7 politinio intereso atstovai, iš viso 94 asmenys. Pastebėjo, kad vargiai galima tikėtis didesnio politinio intereso atstovų dalyvavimo renginyje. Pasiūlė papildomai siūlyti ekologinio, ekonominio ir socialinio intereso atstovus ir taip subalansuoti interesus.

V. Verbyla pasiūlė į renginį pakviesti P. Zolubą, kuris aktyviai dalyvavo Miško ekologijos ir biologinės įvairovės sektorinėje grupėje.

A. Gaižutis pastebėjo, kad reikia užtikrinti ypač miško savininkų, miškininkų ir politikų dalyvavimą.

Ž. Morkvėnas atkreipė dėmesį, kad liko per mažai laiko kviesti naujus asmenis, tad pasiūlė kvieti asmenis tik iš tų interesų grupių, kuriose trūksta atstovavimo. Asmenis kviesti iš sektorinių grupių.

M. Peldavičiūtė pasiūlė kvietimus į renginį išsiųsti ekologinio intereso atstovams.

D. Augutis pasiūlė Koordinacinės grupės nariams pasiskirstyti į grupes ir grupėse apsitarti, ką papildomai galima būtų kviesti į renginį.

R. Beinortas pastebėjo, kad trūksta tik keleto žmonių ir neverta dirbti grupėse. Pritarė, kad politikų dalyvavimas renginyje labai svarbus.

A. Gedvilienė pastebėjo, kad siekiant Seimo Aplinkos apsaugos komiteto narių dalyvavimo renginyje užtikrinimo, ėmėsi pastangų ir nukėlė komiteto posėdžio laiką prisitaikant prie renginio laiko, tačiau pastebėjo, kad nereikia teikti vilčių dėl kitų komitetų narių dalyvavimo renginyje, nes komitetų nariams dalyvavimas komitetų posėdžiuose yra privalomas.

A. Gaižutis pasiūlė remtis sektorinių grupių narių sąrašu ir kviesti jau pasiūlytus rezervinius (papildomus) asmenis.

M. Aleinikovas pastebėjo, kad interesų balansą bus sunku užtikrinti, nes bus neatvykusiųjų į renginį.

A. Radvilavičius pasiūlė dalyvius į renginį – V. Berūkštį ir V. Juknevičių.

R. Beinortas pasiūlė ekologinio intereso asmenis į renginį – A. Augustaitį, P. Žemaitį, A. Gedminą.

A. Klimavičius pasiūlė ekologinio intereso asmenis į renginį – Ž. Preikšą, E. Drobelį, N. Zableckį, T. Tukačiauską, L. Raudonikį, K. Armolaitį.

Ž. Morkvėnas pasiūlė V. Uselį ir A. Banelienę.

**Susitarta** iš karto išsiųsti kvietimus į renginį visiems papildomai pasiūlytiems asmenims.

*Dėl vizijos redakcinės grupės formavimo:*

D. Augutis pasiūlė suformuoti redakcinę grupę, kuri renginio metu suredaguotų mišrių grupių atrinktą viziją ar kelias į vieną bendrą viziją.

M. Peldavičiūtė pasisiūlė į redakcinę grupę.

R. Beinortas pasisiūlė į redakcinę grupę.

A. Gaižutis pasisiūlė į redakcinę grupę.

V. Rašomavičius pasiūlė Ž. Morkvėną į redakcinę grupę.

V. Laukaitis pasiūlė R. Lapinską į redakcinę grupę.

D. Augutis pasiūlė N. Kupstaitį į redakcinę grupę.

R. Beinortas pasiūlė A. Urbį įtraukti į redakcinę grupę.

**Susitarta** dėl redakcinės grupės sudėties: M. Peldavičiūtė ir R. Beinortas iš socialinio intereso grupės, A. Gaižutis ir A. Urbis iš ekonominio intereso grupės, Ž. Morkvėnas ir R. Lapinskas iš ekologinio intereso grupės ir N. Kupstaitį kaip politinio intereso atstovą.

*Dėl kitų organizacinių klausimų:*

S. Girdziušas paprašė papasakoti, kaip vyks darbas mišriose darbo grupėse, kaip galiausiai bus gaunama viena bendra vizija.

D. Augutis papasakojo, kad iš renginio dalyvių bus suformuotos apie dešimt mišrių grupių, kurios suformuos vizijas sektorinių grupių vizijų pagrindu, vėliau šios vizijos bus reitinguojamos ir išrenkama viena ar dvi vizijos, po to redakcinė grupė šią viziją pakoreguos, paredaguos.

A. Gaižutis paklausė, ar vizijai atrinkti taikoma metodika yra patikrinta praktiškai.

N. Kupstaitis pastebėjo, kad taikoma metodika leis palaipsniui prieiti prie vienos bendros vizijos. Jei kyla diskusijos dėl vizijos formuluočių, gali būti taikomas sisteminis konsensingas.

A. Gaižutis paklausė, ar bus kiekvienam pateikta renginio medžiaga.

N. Kupstaitis pastebėjo, kad renginio metu bus sektorinių grupių vizijų pristatymai, tad bus galimybė susipažinti su vizijomis, kurie dar nėra susipažinę peržiūrėjus darbo knygas, o mišrioje grupėje darbas bus organizuojamas rašant ant popieriaus.

D. Augutis informavo, kad kiekviena grupė turės atspausdintas vizijas kaip medžiagą.

M. Peldavičiūtė pastebėjo, kad mišrios grupės gali pačios nuspręsti kaip priimti sprendimą dėl vizijos.

R. Beinortas paklausė, kokiu būdu formuosis mišrios grupės, ar patys dalyviai pasirinks, kurioje grupėje norės būti.

N. Kupstaitis informavo, kad mišrios grupės formuosis atsitiktiniu būdu.

D. Augučio nuomone, kiekvienoje mišrioje grupėje turėtų būti išlaikomas interesų balansas.

R. Beinorto nuomone, dalyvis pats turėtų pasirinkti su kuo norėtų diskutuoti mišriose grupėse.

R. Bakio nuomone, šiame procese siekiama susitarti, bet tuo pačiu atsiranda galimybė nesusitarti, todėl atsitiktinis dalyvių paskirstymas ir balsavimas sudaro galimybę išvengti susitarimo dėl svarbių dalykų.

Ž. Morkvėno nuomone, R. Beinorto pasiūlymas, kad dalyvis pats turėtų pasirinkti su kuo norėtų diskutuoti mišriose grupėse, prieštarauja bendrakūrai, ir pritarė R. Bakio nuomonei, kad balsavimas yra netinkamas būdas norint susitarti.

A. Gaižutis išreiškė abejonę dėl renginyje planuojamų taikyti metodikų, nes niekas aiškiai nepaaiškina, kaip bus viskas organizuojama.

R. Beinortas pastebėjo, kad R. Bakys teisingai pasakė, kad yra galimybė susitarti, bet yra galimybė ir nesusitarti. Tačiau nereikia to bijoti, nes taip tik išryškės temos, dėl kurių reikia susitarti.

**Susitarta:**

1. Renginio metu dalyviai patys pasirinks kurioje mišrioje grupėje norėtų būti, tačiau turės būti užtikrinamas interesų balansas kiekvienoje grupėje.

2. Renginio metu pateikti atspausdintą medžiagą renginio dalyviams.